ผู้ช่วยผู้บัญชาการตำรวจแห่งชาติ ให้ความมั่นใจการแต่งตั้งโยกย้ายตำรวจ ระดับรองสารวัตร ถึง ผู้บังคับหมู่ ยึดหลักความเป็นธรรม เพื่อป้องกันการไม่ให้เกิดการกลั่นแกล้ง
พลตำรวจโท ปิยะ อุทาโย ผู้ช่วยผู้บัญชาการตำรวจแห่งชาติ รับมอบหมายจาก พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ ให้เป็นประธานประชุมเพื่อพิจารณาแต่งตั้ง ข้าราชการตำรวจ ระดับรองสารวัตร ถึง ผู้บังคับหมู่ พร้อมยืนยันว่า สามารถออกคำสั่งก่อนวันที่ 30 มิถุนายน โดยให้มีผลวันที่ 10 กรกฏาคมนี้ เพื่อให้สามารถไปปฏิบัติหน้าที่ใหม่ได้อย่างต่อเนื่อง         โดยการหารือวันนี้ เป็นการตรวจสอบรายละเอียดให้แล้วเสร็จ เพื่อป้องกันไม่ให้เกิดปัญหาตำแหน่งซ้ำซ้อนกัน เหมือนการแต่งตั้งโยกย้ายตำรวจในหลายครั้งที่ผ่านมา ซึ่งในการแต่งตั้งโยกย้าย เป็นนโยบายของสำนักงานตำรวจแห่งชาติ เน้นให้คำนึงถึงการขอย้ายกลับไปดูแลครอบครัวยังภูมิลำเนาเป็นหลัก พร้อมกำชับเรื่องการแต่งตั้งโยกย้ายข้ามกองบัญชาการ ให้เป็นไปอย่างเป็นธรรม ไม่มีการกลั่นแกล้งกัน โดยผู้ถูกย้ายต้องรับรู้ และยินยอมในการโยกย้าย ส่วนการพิจารณาแต่งตั้งโยกย้าย ระดับชั้นประทวน และรองสารวัตร พลตำรวจโทปิยะ ให้ความมั่นใจว่า ต้องมีความเป็นธรรม เป็นไปตามกฏเกณฑ์ ของคณะกรรมการข้าราชการตำรวจ หรือ ก.ตร.        ส่วนกรณีการเสียชีวิตของ ร้อยตำรวจเอก พิเชษฐ์ สุชาติพงษ์ รองสารวัตรสอบสวน สถานีตำรวจภูธรมาบอำมฤต จังหวัดชุมพร หลังไม่ได้รับความเป็นธรรมในการโยกย้ายภายในระดับสถานีตำรวจ ให้มาทำหน้าที่งานสอบสวน ผู้ช่วยผู้บัญชาการตำรวจแห่งชาติ กล่าวแสดงความเสียใจกับครอบครัว โดยผู้บัญชาการตำรวจแห่งชาติ มอบหมายให้ผู้บัญชาการตำรวจภูธรภาค 8 ไปเยี่ยมปลอบขวัญครอบครัวผู้เสียชีวิตแล้ว และในประเด็นนี้ ขอชี้แจงว่า เกิดจากการเสนอมาจากต้นสังกัดของร้อยตำรวจเอก พิเชษฐ์ เองที่ต้องการหาบุคลากร ไปทำหน้าที่งานสอบสวน จึงเป็นการปรับย้ายกันเองในระดับสถานีตำรวจ และยอมรับว่า การย้ายในระดับสถานี ครั้งนี้ถือว่า บกพร่อง เนื่องจากไม่มีการฝึกอบรม หรือ ตรวจสอบว่า มีความพร้อมในการทำหน้าที่สอบสวนหรือไม่#โยกย้ายตำรวจ  #แต่งตั้งข้าราชการตำรวจ #สำนักข่าว #กรมประชาสัมพันธ์